चार एजेंसियों को साथ देखकर डरा, वकील ने सुरक्षा पर उठाए सवाल
Gangster Lawrence Bishnoi Case गैंगस्टर लॉरेंस विश्नोई का बुधवार को चार अलग-अलग एजेंसियों के अधिकारियों से सामना हुआ। सूत्राें के मुताबिक पहले तो कई लोगों की हत्या क
गैंगस्टर लॉरेंस विश्नोई का बुधवार को चार अलग-अलग एजेंसियों के अधिकारियों से सामना हुआ। सूत्राें के मुताबिक पहले तो कई लोगों की हत्या करवा चुका खूंखार अपराधी लॉरेंस सभी एजेंसियों को एक साथ देखकर घबराया, फिर थोड़ी देर शांत बैठा रहा और उसके बाद एजेंसियों के सवालों के जवाब देने शुरू किए। लॉरेंस ने राजस्थान समेत कई राज्यों में हुई घटनाओं को लेकर कहा कि मैं रिमांड पर रहने के दौरान कैसे किसी पर हमला करवा सकता हूं।
हालांकि जब अधिकारियों ने सख्ती से पूछताछ की तो लॉरेंस ने कई राज भी उगले। लॉरेंस ने गैंगस्टर रितिक बॉक्सर के बारे में जानकारी दी है। इसके बाद पुलिस की कई टीमें वांटेड गैंगस्टर रितिक बॉक्सर को पकड़ने के लिए निकल गई है। पुलिस अधिकारियों का दावा है कि वे जल्द ही रितिक बॉक्सर को पकड़ लेंगे।
एडिशनल पुलिस कमिश्नर क्राइम कैलाश चन्द्र विश्नोई ने बताया- गैंगस्टर लॉरेंस से पुलिस मुख्यालय, एटीएस-एसओजी, सेंट्रल आईबी और एनआईए के अधिकारियों ने पूछताछ की है। गैंगस्टर से अब तक पूछताछ में जो सामने आया, उसे अन्य एजेंसियों से साझा किया है।
लॉरेंस के वकील ने सुरक्षा को लेकर सवाल उठाए
इधर, गुरुवार को लॉरेंस की कोर्ट में वीडियो कॉन्फ्रेंसिंग के जरिए पेशी हुई। कोर्ट ने 7 दिन के लिए पुलिस रिमांड पर भेज दिया। कोर्ट के समक्ष लॉरेंस के वकील ने एक लेटर दिया। इस लेटर में लॉरेंस ने आम आदमी पार्टी(AAP) और कांग्रेस पार्टी से खुद को खतरा बताया है।
वहीं दूसरी ओर कोर्ट ने जवाहर सर्किल थाना पुलिस को लॉरेंस के मेडिकल के दौरान सुरक्षा पुख्ता करने के भी आदेश दिए हैं। एसएचओ जवाहर सर्किल के द्वारा कोर्ट को बताया गया कि अब लॉरेंस का मेडिकल डॉक्टरों की टीम के द्वारा थाने में ही किया जाएगा।
पेशी से पहले लॉरेंस के वकील ने उसकी सुरक्षा को लेकर सवाल उठाए थे। वकील दीपक चौहान के मुताबिक 21 फरवरी से पहले लॉरेंस का मेडिकल चेकअप कराने के लिए पुलिस उसे खुली जीप में लेकर गई थी, जबकि पंजाब हाईकोर्ट ने निर्देश दिए हैं कि लॉरेंस को बुलेट प्रूफ गाड़ी और कमांडोज की सुरक्षा में ही ले जाया जाए।
विदेशी साथियों और पाक कनेक्शन के बारे में पूछताछ
बुधवार को पूछताछ के दौरान राजस्थान पुलिस के अलावा अन्य एजेंसियों के ऑफिसर्स के सामने अपने नेटवर्क और गुर्गों की जानकारी साझा करने वाला था।
अधिकारियों ने लॉरेंस से उसके विदेश में रहने वाले साथियों और पाक में उसके कनेक्शन पर उससे पूछताछ की। लॉरेंस ने एक सामान्य अपराधी की तरह जांच एजेंसियों को सभी नेटवर्क के बारे में बताया। जानकारी मिलने पर दोबारा से कई टीमें लॉरेंस से मिली जानकारी के अनुसार रेड कर रही हैं। अगर रेड में कुछ अपराधी या हथियार पुलिस को मिलते हैं तो माना जाएगा की लॉरेंस ने जानकारी सही दी।
दरअसल, लॉरेंस एक शातिर अपराधी है। वह पुलिस रिमांड में हमेशा कुछ न कुछ नया बताता है। इससे पुलिस उसकी बात पर विश्वास कर रेड डालती है। इस रेड में पुलिस का समय खराब हो जाता है, क्योंकि लॉरेंस जानता है कि वह कैसे रिमांड की अवधि धीरे-धीरे पुलिस का समय खराब करके खत्म कर सकता है।
लॉरेंस बोला- 'अब मेरे पास कोई जानकारी नहीं है'
जांच एजेंसियों की पूछताछ के दौरान लॉरेंस ने साफ कह दिया है कि उसके पास अब किसी भी प्रकार की कोई जानकारी नहीं है। उसके द्वारा किए गए अपराध की जानकारी वह दे चुका है। उसने कहा कि जेल में बंद रहने और रिमांड पर रहने के दौरान मैं कैसे किसी को धमका सकता हूं। रिमांड पर जेल में रहने के दौरान भी जांच एजेंसियां मुझ पर सीसीटीवी के माध्यम से नजर रखती थी। ऐसे में कैसे कोई व्यक्ति किसी की हत्या करवा सकता है या रंगदारी मांग सकता है।
एनआईए ने लॉरेंस-गोल्डी बरार के लिए काम करने वाले 6 बदमाशों को पकड़ा
इधर, दो दिन पहले हुई रेड में बदमाशों की गिरफ्तारी के बाद एनआईए को लॉरेंस विश्नोई और गोल्डी बरार के सिंडीकेट के बारे में जानकारी मिली है। एनआईए ने के मुताबिक आतंकवादी-गैंगस्टर-ड्रग तस्कर और हथियार तस्करों को पकड़ने के लिए एनआईए ने देश के 8 राज्यों में 76 जगहों पर छापेमारी की थी। इस छापेमारी में एनआईए को लॉरेंस विश्नोई, जग्गु भगवान पुरिया, गोल्डी बरार को लेकर महत्वपूर्ण जानकारी हासिल हुई है।
एनआईए के मुताबिक रेड के दौरान एनआईए ने छह बदमाशों को गिरफ्तार किया। ये वह लोग हैं जो लॉरेंस और गोल्डी के लिए हर प्रकार का काम करते हैं। गिरफ्तार लकी खोखर, लखवीर सिंह, हरप्रीत, दलीप विश्रोई, सुरिंदर और हरिओम के पास से एनआईए को छापेमारी के दौरान हथियार, हवाला का पैसा और कई गैजेट्स मिले हैं।
जानकारी के अनुसार जयपुर के कोतवाली थाना इलाके से एनआईए ने एक हवाला का काम करने वाले व्यापारी से भी पूछताछ की है। उस पर बदमाशों के पैसे को देश और विदेश में भेजने का आरोप हैं। हालांकि अभी तक व्यापारी की गिरफ्तारी की कोई जानकारी एनआईए ने साझा नहीं की है।
पिछले छह माह से रिमांड पर चल रहा है लॉरेंस
मूसेवाला हत्याकांड के बाद से लॉरेंस लगातर पुलिस रिमांड पर चल रहा है। लॉरेंस के खिलाफ पूरे देश में इतने मामले दर्ज हैं कि किसी न किसी राज्य की पुलिस उसे रिमांड पर लेती रहती है।
लॉरेंस के मूसेवाला हत्याकांड के बाद पंजाब पुलिस ने एक माह तक उसे रिमांड पर रखा था। इसके बाद एनआईए ने लॉरेंस को पंजाब से रिमांड पर लेकर दिल्ली मुख्यालय में पूछताछ की थी।
लॉरेंस से मिले इनपुट के आधार पर एनआईए ने राजस्थान, यूपी, हरियाणा, दिल्ली और बॉर्डर इलाकों में रह रहे लॉरेंस के गुर्गों की धरपकड़ की थी।
इस दौरान एनआईए ने कई बदमाशों को हथियारों के साथ पकड़ा भी था। फिलहाल लॉरेंस जयपुर कमिश्नरेट पुलिस की गिरफ्त में है। उससे जवाहर सर्किल थाने में पूछताछ चल रही है।
ये भी पढ़ें...
लॉरेंस गैंग के निशाने पर था जयपुर का बिजनेसमैन:2 इंस्टाग्राम फॉलोअर्स को 50 लाख की सुपारी, पुलिस बोली-ऐसा कोई मामला ही नहीं
लॉरेंस गैंग से जुड़े गैंगस्टर रोहित गोदारा ने जयपुर में एक बिजनेसमैन के मर्डर की प्लानिंग कर रखी थी। 5 करोड़ की रंगदारी नहीं देने पर उसने बिजनेसमैन के मर्डर के लिए दिल्ली से दो लोगों को जयपुर भेजा। इन लोगों को रोहित ने सोशल मीडिया के जरिए अपने गैंग में शामिल किया था। रोहित अपने खतरनाक इरादों में कामयाब भी हो जाता लेकिन इससे पहले ही बिजनेसमैन को पुलिस प्रोटक्शन मिल गया।
राेहित को जब ये पता चला तो उसने दोनों बदमाशों को कॉल करके रोका- अभी भारी पुलिस है और टारगेट को पुलिस सुरक्षा मिल गई है। इस कारण अभी फिलहाल मर्डर नहीं हो पाएगा। पुलिस ने मामले में 4 बदमाशों को राउंडअप किया है। (पूरी खबर पढ़ें)
पंजाब के गैंगस्टरों पर NIA की बड़ी कार्रवाई
पंजाब में नेशनल इन्वेस्टिगेशन एजेंसी (NIA) ने बड़ी कार्रवाई कर दी है। यह एक्शन पंजाब के तीन बड़े गैंगस्टरों लॉरेंस, जग्गू भगवानपुरिया और विदेश में बैठे गोल्डी बराड़ के करीबियों के खिलाफ की गई है। NIA ने इन गैंगस्टरों के 6 करीबियों को गिरफ्तार किया है। (पूरी खबर पढ़ें)